
ELŐZETES HATÁSVIZSGÁLATI LAP

Budapest Főváros díszvilágításáról szóló 67/2012. (IX. 28.) Főv. Kgy. rendelet módosításáról szóló    /2018.(   .   ) önkormányzati rendelethez



A jogalkotásról szóló 2010. évi CXXX. törvény 17. §-a alapján a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. A hatásvizsgálat során vizsgálni kell a tervezett jogszabály valamennyi jelentősnek ítélt hatását, különösen

· társadalmi, gazdasági, költségvetési hatásait,
· környezeti és egészségi következményeit,
· adminisztratív terheket befolyásoló hatásait, valamint
· a jogszabály megalkotásának szükségességét, a jogalkotás elmaradásának várható következményeit, és
· a jogszabály alkalmazásához szükséges személyi, szervezeti, tárgyi és pénzügyi feltételeket.

A törvényi előírásnak megfelelően a Rendelet módosításának hatásait az alábbiakban foglaljuk össze: 

1. Társadalmi, gazdasági, költségvetési hatások

1.1. Társadalmi hatások
A fővárosban élő emberek kedvezőbb képet alakíthatnak ki a környezetükről, emellett kulturális értéke is van egy-egy szobor, műemlék díszkivilágításának.

1.2. Gazdasági, költségvetési hatások
A fővárosban lévő díszvilágítással rendelkező objektumok listájának bővítése turisztikai szempontból bír jelentőséggel, növelheti a város látogatottságát, ezáltal hatással lehet a gazdaságra is. A Főváros tulajdonában lévő, illetve hozzájárulásával felállított új objektumok díszvilágításának költsége várhatóan nem éri el az éves díszvilágítási költségek 1%-át.


2.    Környezeti és egészségi következmények

A szabályozásnak nincsenek környezeti és egészségi következményei.

3. Adminisztratív terhek alakulása

A szabályozás újabb adminisztratív terheket nem ró sem a lakosságra, sem az önkormányzatra. A szabályozással az önkormányzat többlet adminisztrációs terhei csökkennek.


4. A jogszabály megalkotásának szükségessége, a jogalkotás elmaradásának várható következményei

A jogszabály módosításának elmaradása esetén üzemeltetési, karbantartási kérdésekben alakulhat ki feladatköri összeütközés a díszvilágítással érintett objektumok tulajdonosai és a díszkivilágítást üzemeltető között.




5. A jogszabály alkalmazásához szükséges személyi, szervezeti, tárgyi és pénzügyi feltételek

A módosított rendelet alkalmazásához szükséges személyi, szervezeti, tárgyi és pénzügyi feltételeket Budapest Főváros Önkormányzata, valamint a Budapesti Dísz-és Közvilágítási Kft. fogják biztosítani.

